Regeringen vil nu fordoble og i visse tilfælde firedoble strafferammen for at begå forbrydelser, der har en direkte sammenhæng med den nuværende coronakrise.

Det siger justitsminister Nick Hækkerup (S) på et pressemøde her til eftermiddag.

Dels drejer det sig om økonomisk kriminalitet forbundet med de hjælpepakker, som regeringen har lanceret for at række hånden ud til nødlidende virksomheder.

Snyder virksomhederne med hjælpen, vil strafferammen være fire gange så hård som normalt.

Regeringen har imidlertid endnu ingen eksempler på, at nogle virksomheder har forsøgt at snyde med hjælpepakkerne, erkender justitsministeren.

- Men det vil have overordentligt hårde konsekvenser for dem, der begår forbrydelsen, siger Nick Hækkerup.

Derudover skal det udløse dobbeltstraf at stjæle værnemidler som håndsprit og mundbund, mens tyveri fra hospitaler og apoteker som udgangspunkt skal koste en kortere fængselsstraf på mellem 10 og 30 dages fængsel. Ubetinget.

- Fremadrettet vil man komme i fængsel, hvis man begår den forbrydelse, siger Nick Hækkerup.

Der er ingen nedre bagatelgrænse, oplyser Justitsministeriet.

Jeg tilhører normalt ikke den religion, der tror på, at strengere straffe virker. Men det er et vigtigt signal at sende i disse tider, at man ikke skal stjæle værnemidler Rosa Lund, retsordfører, Enhedslisten.

V-forslag om håndsprit-tyveri kan ende med fængsel

Det er et forslag, som Venstres retsordfører Inger Støjberg tidligere har fremsat. Det skete efter, at flere sygehuse havde meldt om tyverier af håndsprit og mundbind, og fordi tricktyve havde banket på hos ældre borgere og sagt, at de var fra sundhedsvæsenet.

Der er siden den 1. marts 2020 registreret 16 anmeldelser om forsøg eller fuldbyrdet tyveri, indbrud eller lignende vedrørende værnemidler, viser tal fra Rigspolitiet.

Allerede nu tegner der sig et flertal bag regeringens lovforslag. Foruden Inger Støjberg støtter også Enhedslisten og SF op om lovforslaget. Lovforslag skal hastebehandles i Folketinget allerede i morgen torsdag og træder efter planen i kraft på tirsdag.

SF forventer også at støtte lovforslaget.

- Vi skal have nærlæst forslaget, men jeg er enig i, at der skal gribes hårdt ind overfor dem, som bruge covid19 til at begå kriminalitet for egen vindings skyld. Det er simpelthen forkasteligt, hvis man vil svindle andre, stjæle værnemidler eller misbruge de store hjælpepakker, som samfundet yder i denne svære tid, siger SF’s retsordfører Karina Lorentzen.

-Det er vigtigt, at når samfundet yder store hjælpepakker, at der også følger modkrav med om, at de anvendes til de formål, de er afsat til, siger SF’s retsordfører Karina Lorentzen.

Støtteparti stemmer imod

Det eneste parti, der ikke umiddelbart støtter forslaget, er regeringens støtteparti Radikale Venstre. Her er retsordfører Kristian Hegaard særdeles skeptisk, selvom han kalder det 'grotesk, at der er mennesker, der stjæler håndsprit fra hospitalerne.'

- Vi har brug for at kende mere til indholdet i hasteforslaget. Hvad skal straffen øges til? Fra hvilket niveau i dag?, siger han.